REGULAMENTUL (CE) NR. 677/2009 AL COMISIEI
din 27 iulie 2009
privind deschiderea unei proceduri de licitație pentru reducerea taxei la import în Portugalia pentru porumbul provenind din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 coroborat cu articolul 4,
întrucât:
(1)
Ca urmare a obligațiilor internaționale ale Comunității în cadrul negocierilor multilaterale ale Rundei Uruguay (2), Comunitatea s-a angajat să importe în Portugalia o anumită cantitate de porumb.
(2)
Regulamentul (CE) nr. 1296/2008 al Comisiei din 18 decembrie 2008 privind stabilirea normelor de aplicare a contingentelor tarifare la importul de porumb și de sorg în Spania și, respectiv, de porumb în Portugalia (3) a stabilit norme specifice de organizare a licitațiilor.
(3)
Ținând seama de condițiile de piață din Portugalia, este oportun să se deschidă o procedură de licitație pentru reducerea taxei la import pentru porumb, astfel încât contingentul de import să fie utilizat în întregime.
(4)
Comitetul de gestionare a organizării comune a piețelor agricole nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
(1) Se deschide o procedură de licitație pentru reducerea taxei menționate la articolul 136 din Regulamentul (CE) nr. 1234/2007 pentru porumbul importat în Portugalia.
(2) Se aplică dispozițiile Regulamentului (CE) nr. 1296/2008.
Articolul 2
Procedura de licitație este deschisă până la 17 decembrie 2009. Pe durata sa, se procedează la licitații parțiale pentru care datele de depunere a ofertelor sunt stabilite în invitația de participare la licitație.
Articolul 3
Licențele de import eliberate în cadrul prezentei proceduri de licitație sunt valabile cincizeci de zile de la data eliberării în sensul articolului 11 alineatul (4) din Regulamentul (CE) nr. 1296/2008.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 iulie 2009.